Seks personer blev anholdt efter et større slagsmål på Amagergade i Aalborg fredag aften, hvor cirka ti personer deltog. Slagsmålet fandt sted, efter at to biler stødte frontalt sammen. Deltagerne i slagsmålet sad i hver deres bil, fortæller politikommissær Martin Rolighed fra Nordjyllands Politi. Om de to biler kørte sammen med vilje, ved politiet ikke. - Der opstår tumult og slagsmål, og der bliver blandt andet kastet med sten mod ruderne på bilerne, siger politikommissær Martin Rolighed. Det er usikkert, om alle deltagerne i slagsmålet sad i bilerne ved sammenstødet, eller om andre er stødt til efterfølgende. Under slagsmålet blev en 23-årig overfaldet med slag og spark. Den 23-årige var kun lettere tilskadekommen og havde ikke brug for skadestuebehandling. Også to andre fik mindre skader fik slagsmålet. Ifølge politikommissæren kender de involverede hinanden i forvejen - formentlig fra bymiljøet. Sigtelse for vold og overtrædelse af våbenloven Nordjyllands Politi blev tilkaldt klokken 23.03. På stedet blev seks personer i alderen 20-31 år anholdt. De er i løbet af natten er blevet afhørt på Politigården i Aalborg. Afhøringerne har ført til at sigtelse for kvalificeret vold, mens tre personer er sigtet for overtrædelse af våbenloven, da der blandt andet blev fundet et baseballbat. Det fortæller vagtchef Torben Larsen fra Nordjyllands Politi.

Opsummering:
To biler kørte sammen på Amagergade i Aalborg fredag aften. Situationen eskalerede, og der opstod slagsmål mellem en større gruppe unge mennesker.